STANOVISKO EURÓPSKEJ CENTRÁLNEJ BANKY

z 8. mája 2020

k návrhu nariadenia o vytvorení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v nadväznosti na vypuknutie nákazy COVID-19

(CON/2020/14)

(2020/C 190/01)

Úvod a právny základ

Európska komisia prijala 2. apríla 2020 návrh nariadenia Rady o vytvorení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v nadväznosti na vypuknutie nákazy COVID-19 (ďalej len „navrhované nariadenie“) (1).

Právomoc ECB vydať stanovisko je založená na článku 127 ods. 4 druhom odseku Zmluvy, keďže sa navrhované nariadenie týka menových funkcií a operácií ESCB podľa kapitoly IV Štatútu Európskeho systému centrálnych bánk a Európskej centrálnej banky (ďalej len „štatút ESCB“) a najmä článkov 17 a 21.2 štatútu ESCB, ktoré stanovujú, že ECB a národné centrálne banky môžu otvárať účty okrem iného verejnoprávnym inštitúciám a pôsobiť ako finanční zástupcovia pre okrem iného inštitúcie Únie a ústredné vlády.

V súlade s článkom 17.5 prvou vetou rokovacieho poriadku Európskej centrálnej banky Rada guvernérov prijala toto stanovisko.

1. Všeobecné pripomienky

Prostredníctvom nástroja, ktorý sa má podľa navrhovaného nariadenia vytvoriť (tzv. „nástroj SURE“), by mala Európska únia poskytovať finančnú pomoc vo forme úverov členským štátom, ktoré zažívajú závažné hospodárske otrasy spôsobené vypuknutím nákazy spôsobenej koronavírusom (COVID-19), alebo ktorým takéto otrasy hrozia, pričom táto pomoc sa bude zameriavať na financovanie skrátenej pracovnej doby alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu (2). Celkový objem úverov by mal byť vo výške do 100 miliárd eur. ECB víta dohodu Euroskupiny schválenú Európskou radou o troch záchranných sieťach pre pracovníkov, podniky a štáty, ktorými sú nástroj SURE, mechanizmus podpory vzhľadom na krízu spôsobenú pandémiou zriadený v rámci Európskeho mechanizmu pre stabilitu a celoeurópsky záručný fond (3).

2. Konkrétne pripomienky

Podľa článku 10 ods. 1 navrhovaného nariadenia zavedie Komisia potrebné mechanizmy na správu úverov s ECB. Podľa článku 10 ods. 2 navrhovaného nariadenia si členský štát prijímajúci úver vo svojej národnej centrálnej banke otvorí osobitný účet na správu prijatej finančnej pomoci. Tento členský štát takisto prevádza istinu a splatné úroky súvisiace s úverom na účet Únie v ECB dvadsať pracovných dní TARGET2 pred zodpovedajúcim dátumom splatnosti.

Ako už bolo uvedené, ECB a národné centrálne banky môžu podľa článkov 17 a 21.2 štatútu ESCB otvárať účty a pôsobiť ako finanční zástupcovia pre Komisiu a členské štáty. ECB a národné centrálne banky na tomto základe v minulosti vykonávali úlohy, ktoré sa týkajú správy úverov poskytovaných v rámci programov makroekonomických úprav, ako sú Európsky finančný stabilizačný mechanizmus (EFSM) (4) a systém strednodobej finančnej pomoci Únie (MFTA), ktorý umožňuje, aby boli poskytnuté úvery členským štátom, ktorým vznikli alebo vážne hrozia problémy pokiaľ ide o bilanciu bežných platieb alebo kapitálové pohyby (5). S cieľom zabezpečiť, aby sa organizácia operácií ESCB považovala za internú záležitosť ESCB, sa navrhuje uviesť, že členský štát prijímajúci úver prevádza platby splatných úverov pred príslušným dátumom splatnosti na účty v ESCB.

Toto stanovisko sa uverejní na webovom sídle ECB.

Vo Frankfurte nad Mohanom 8. mája 2020 Prezidentka ECB Christine LAGARDE

(1) COM(2020) 139 final.

(2) Pozri článok 1 ods. 2 navrhovaného nariadenia.

(3) Pozri úvodné vyhlásenie z tlačovej konferencie, Christine Lagardová, prezidentka ECB, Luis de Guindos, viceprezident ECB, Frankfurt nad Mohanom 30. apríla 2020, dostupné na webovom sídle ECB www.ecb.europa.eu.

(4) Pozri článok 8 ods. 1 nariadenia Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus (Ú. v. EÚ L 118, 12.5.2010, s. 1); rozhodnutie Európskej centrálnej banky ECB/2010/17 zo 14. októbra 2010 o správe operácií prijímania a poskytovania úveru uskutočňovaných Úniou v rámci európskeho finančného stabilizačného mechanizmu (Ú. v. EÚ L 275, 20.10.2010, s. 10).

(5) Pozri článok 9 nariadenia Rady (ES) č. 332/2002 z 18. februára 2002, ktorým sa zavádza systém strednodobej finančnej pomoci pre platobné bilancie členských štátov (Ú. v. ES L 53, 23.2.2002, s. 1); rozhodnutie Európskej centrálnej banky ECB/2003/14 zo 7. novembra 2003 o správe prijatých a poskytnutých úverov dohodnutých Európskym spoločenstvom v rámci mechanizmu strednodobej finančnej pomoci (Ú. v. EÚ L 297, 15.11.2003, s. 35).